Bestyrelsens beretning på generalforsamlingen i

***Bredballe Lokalhistoriske Forening***

mandag, den 6. september 2021 kl. 19.00 i Bredballe Sognegård

For ca. halvandet år siden på sidste års generalforsamling kunne jeg indlede med, at det forgangne år havde været specielt på grund af foreningens 25 års jubilæum.

Igen i år kan jeg sige, at det forgangne år har været specielt, men nu på en knap så festlig baggrund men på grund af Corona pandemien, der har lagt en betydelig dæmper på vort aktivitetsniveau.

Året startede med generalforsamlingen mandag den 9. marts 2020 her i Sognegården med deltagelse af ikke mindre end ca. 100 medlemmer.

Generalforsamlingen blev afviklet i henhold til foreningens vedtægter og på sædvanlig vis kompetent styret af Vagn Schultz, der var valgt som dirigent.

Efter generalforsamlingen holdt bagermester P. A. Andersen et både spændende og interessant foredrag om bageriets og bagerfamiliens udvikling siden 1899 gennem ikke mindre end fire generationer. Undervejs blev der serveret kaffe suppleret med gode smagsprøver fra bageriet.

Efter vi havde afholdt generalforsamlingen, gik der ikke mange dage før Coronaen satte hele landet i stå med møderestriktioner og forsamlingsforbud, hvilket naturligvis også ramte os, med det til følge, at vi måtte aflyse flere planlagte arrangementer – en aftenvandring, et par foredrag og noget skoleundervisning.

Hældagerskolen blev ramt, således at vi i en periode ikke kom der. Stadsarkivet lukkede helt ned, og er først fornylig ved at komme i gang igen.

Så alt i al har vi stort set været underdrejet siden vores generalforsamling sidste år i marts.

Og så alligevel: Det lykkedes os at få vort årshæfte 2020 på gaden omkring december. Årshæftet med titlen ”Busruten Vejle-Tirsbæk er skrevet af Leif Brogaard og fortæller historien om Vagn Nielsen som en dygtig og driftigt person som vognmand og rutebilejer. Leif Brogaard har skrevet historien, og skal have stor tak for, at det på trods af alle forhindringer lykkedes at få hæftet udgivet.

Og med hensyn til årshæfter har vi en appel til alle medlemmer. Har i ønsker til emner til årshæfter, og har i viden, materiale eller andet, som I synes kunne være spændende at få på tryk og eller få opbevaret for eftertiden, hører vi meget gerne fra jer.

Vi er på nuværende tidspunkt langt henne i 2021, og bliver vi ikke ramt af forstyrrende elementer, forventer vi, at vi som vedtægterne foreskriver, bliver i stand til at afholde næste generalforsamling til marts, og at vi inden da har haft held med at indhente noget af det, vi beklageligvis har måttet udskyde grundet Coronaen.

Sædvanen tro er der mange vi skylder en stor tak for støtte, support og assistance i året. Det gælder Hældagerskolen, det gælder Stadsarkivet, det gælder menighedsrådet, og sluttelig skal jeg rette en stor tak til mine bestyrelseskollegaer for den arbejdsindsats, de har ydet i året, og ikke mindste for den støtte de har givet mig, i de perioder jeg ikke har været helt fit.